KOMMISSIONENS FORORDNING (EF) Nr. 2008/95 af 18. august 1995 om fastsættelse af den fælles nedsættelseskoefficient til beregning af den mængde bananer fra tredjelande eller ikke-traditionelle AVS-bananer, der skal tildeles hver erhvervsdrivende for import til Østrig, Finland og Sverige i fjerde kvartal af 1995

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Østrigs, Finlands og Sveriges tiltrædelse,

under henvisning til Kommissionens forordning (EF) nr. 1924/95 af 3. august 1995 om overgangsforanstaltninger for anvendelsen af toldkontingentordningen for import af bananer som følge af Østrigs, Finlands og Sveriges tiltrædelse (1), særlig artikel 3, stk. 3, og

ud fra følgende betragtninger:

Ved Kommissionens forordning (EØF) nr. 1442/93 (2), senest ændret ved forordning (EF) nr. 1164/95 (3), er der fastsat gennemførelsesbestemmelser for EF's importordning for bananer, som blev indført ved Rådets forordning (EØF) nr. 404/93 af 13. februar 1993 om den fælles markedsordning for bananer (4), senest ændret ved forordning (EF) nr. 3290/94 (5);

efter forordning (EF) nr. 1924/95 kan der indføres indtil 91 500 tons bananer fra tredjelande eller ikke-traditionelle AVS-bananer til Østrig, Finland og Sverige i fjerde kvartal af 1995 af erhvervsdrivende, som har afsat sådanne bananer i disse medlemsstater i referenceperioden (1991, 1992 og 1993) og er registreret i henhold til artikel 3 i Kommissionens forordning (EF) nr. 479/95 (6);

beregningen resulterer i en samlet referencemængde på 352 224 tons til de ovennævnte erhvervsdrivende; artikel 3 i forordning (EF) nr. 1924/95 bør derfor finde anvendelse, således at det yderligere toldkontingent, der er til rådighed for Østrig, Finland og Sverige i fjerde kvartal af 1995, overholdes, og der bør fastsættes en fælles nedsættelseskoefficient, der skal anvendes på de ovennævnte erhvervsdrivendes referencemængde med henblik på at fastsætte, hvor stor en mængde der skal tildeles hver af disse erhvervsdrivende i denne periode;

for at fristerne kan overholdes, bør foranstaltningen træde i kraft på dagen for offentliggørelsen -

UDSTEDT FØLGENDE FORORDNING:

Artikel 1

Den mængde, der tildeles hver enkelt erhvervsdrivende som omhandlet i artikel 2, litra a), i forordning (EF) nr. 1924/95 for perioden 1. oktober til 31. december 1995 inden for det yderligere toldkontingent, der er åbnet ved artikel 1 i forordning (EF) nr. 1924/95, beregnes ved, at den pågældende erhvervsdrivendes referencemængde for handel i Østrig, Finland og Sverige beregnet i henhold til artikel 3 i forordning (EF) nr. 1924/95 multipliceres med den fælles nedsættelseskoefficient 0,259778.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. august 1995.

På Kommissionens vegne

Erkki LIIKANEN

Medlem af Kommissionen

(1) EFT nr. L 185 af 4. 8. 1995, s. 24.

(2) EFT nr. L 142 af 12. 6. 1993, s. 6.

(3) EFT nr. L 117 af 24. 5. 1995, s. 14.

(4) EFT nr. L 47 af 25. 2. 1993, s. 1.

(5) EFT nr. L 349 af 31. 12. 1994, s. 105.

(6) EFT nr. L 49 af 4. 3. 1995, s. 18.